Subofițerul din cadrul Jandarmeriei Mehedinți se afla în timpul liber, când a găsit cătelul bichon plin de nămol și scaieți, dezorientat și fără stăpân în zona portului din Drobeta Turnu Severin.
Văzând că în apropiere nu există vreo persoană care să-l caute, jandarmul a luat acasă patrupedul, l-a spălat, l-a hrănit, apoi a încercat să-i caute proprietarii.
Jandarmul a observat că pe o rețea de socializare cineva anunțase pierderea cățelului, care corespundea cu cel găsit de el, astfel că subofițerul a luat legătura cu autorul postării, pentru a înapoia animalul pierdut.
"Proprietara s-a bucurat tare mult de apelul primit, deoarece era în căutarea cățelului de aproximativ 9 ore. În drum spre serviciu, jandarmul a predat bichonul proprietarei, care nu spera să-l mai găsească", transmite, astăzi, Jandarmeria Mehedinți.